text: Ремонтът на НДК се очаква да струва малко под 13 млн. лева без ДДС
  Това става ясно от тръжната процедура, публикувана в регистъра на обществените поръчки към ресорната агенция.
  Оферти се предвижда да се подават до 25 май, а отварянето на предложенията ще се състои на 26 май в заседателната зала на НДК.
  Изпълнителят на ремонтните дейности първо трябва да подготви инвестиционен проект за преустройство на сградата, което да включва ремонт и на електрическата, ВиК и пожарна система, както и енергийна ефективност.
  Предвижда се настилките в НДК да се подменят с гранитогрес и мокети, да се ремонтират таваните и стените, да се почистят гипсовите пана и елементи. Частично ще се подменят и елементи от фасадата, ще бъде изградена и допълнителна козирка.
  Предвижда се и ремонт на всички асансьори в сградата, на покривите и терасите, както и обновяването на растителността.
  Във връзка с председателството на ЕС сградата се предвижда да бъде разделена и на различни зони – за делегати, за журналисти, за служители, за VIP персони. Предвижда се оформянето на една основна зала за 350 души за неформалните заседания на Съвета на министрите с възможност за симултанен превод на няколко езика.
  За официалните срещи на министрите са предвидени други две по-малки зали. Още една зала е предвидена за членове на Европейския парламент, както и други две за срещи, събития и семинари.